b'\n_START_ARTICLE_\nHassisen kone\n_START_SECTION_\nAlkutaipale ja maine (1979\xe2\x80\x931980)\n_START_PARAGRAPH_\nHassisen kone perustettiin  joulukuussa 1979, ja se t\xc3\xa4ht\xc3\xa4si rockin SM-kisoihin. Yhtye voitti Oulussa j\xc3\xa4rjestetyn kisan uuden aallon sarjan maaliskuussa 1980. Saman vuoden kev\xc3\xa4\xc3\xa4ll\xc3\xa4 alkoi yhtyeen levytysura, jolloin se julkaisi ensisinglen "Hassisen kone / Kolumpia orkesteri". T\xc3\xa4m\xc3\xa4 single julkaistiin Hilse-levyt-levymerkill\xc3\xa4. Muut yhtyeen julkaisut julkaisi Poko Rekords. Alkuper\xc3\xa4isess\xc3\xa4 kokoonpanossa soittivat Ismo Alanko (kitara ja laulu), Reijo Heiskanen (soolokitara), Jussi Kinnunen (bassokitara) ja Harri Kinnunen (rummut). _NEWLINE_Ensimm\xc3\xa4inen albumi, T\xc3\xa4\xc3\xa4lt\xc3\xa4 tullaan Ven\xc3\xa4j\xc3\xa4, ilmestyi vuonna 1980, ja  se sis\xc3\xa4lsi myyntilistoille nousseen kappaleen "Rappiolla" ja my\xc3\xb6s aikaisemmin julkaistun "Hassisen kone" -kappaleen.\n_START_SECTION_\nRumat s\xc3\xa4velet ja uusia j\xc3\xa4seni\xc3\xa4 (1981)\n_START_PARAGRAPH_\nToinen albumi Rumat s\xc3\xa4velet (1981) merkitsi siirtymist\xc3\xa4 musiikillisesti monimutkaisempaan suuntaan, joka kuului esimerkiksi hittikappaleissa "Jurot nuorisojulkkikset" ja "T\xc3\xa4ll\xc3\xa4 tiell\xc3\xa4". Toinen albumi oli s\xc3\xa4vylt\xc3\xa4\xc3\xa4n varsin synkk\xc3\xa4 monien kappaleiden k\xc3\xa4sitelless\xc3\xa4 olemassaolon tuskaa ja jopa apokalyptisi\xc3\xa4 visioita. Levy sai paremmat arvostelut kuin yhtyeen esikoislevy ja Yleisradion musiikkitoimittajat valitsivat LP:n vuoden kotimaiseksi kevyen musiikin levyksi ja Soundi-lehti vuonna 2005 nelj\xc3\xa4nneksi parhaaksi suomalaiseksi populaarimusiikin levyksi._NEWLINE_Kesin\xc3\xa4 1981 ja 1982 yhtye oli mukana Tuuliajolla-risteilyll\xc3\xa4 Saimaalla ja esiintyi ensimm\xc3\xa4isest\xc3\xa4 kiertueesta tehdyss\xc3\xa4 dokumenttielokuvassa Saimaa-ilmi\xc3\xb6. Loppuvuodesta 1981 yhtyeess\xc3\xa4 tapahtui miehist\xc3\xb6nvaihdoksia. Hassisen koneeseen tuli per\xc3\xa4ti nelj\xc3\xa4 uutta j\xc3\xa4sent\xc3\xa4: Eero "Safka" Pekkonen (kosketinsoittimet), Antti Seppo (saksofonit), Hannu Porkka (ly\xc3\xb6m\xc3\xa4soittimet) sek\xc3\xa4 kitaristi Reijo Heiskasen korvannut Jukka Orma.\n_START_SECTION_\nViimeinen albumi ja yhtyeen hajoaminen (1982)\n_START_PARAGRAPH_\n1982 julkaistiin yhtyeen kolmas ja viimeinen studioalbumi Harsoinen ter\xc3\xa4s, jonka tunnetuin kappale on "Levottomat jalat". Albumilla oli paljon progressiivisia elementtej\xc3\xa4, jotka muun muassa edell\xc3\xa4 mainitussa kappaleessa ovat selv\xc3\xa4sti esill\xc3\xa4._NEWLINE_Hassisen kone hajosi elokuussa 1982 kyll\xc3\xa4stytty\xc3\xa4\xc3\xa4n soittamaan keikoilla vain ensimm\xc3\xa4isten levyjen hittibiisej\xc3\xa4, mutta soitti kuitenkin kiertueensa loppuun.\n_START_SECTION_\nHassisen koneen j\xc3\xa4lkeen (1983-)\n_START_PARAGRAPH_\nHassisen koneen hajoamisen j\xc3\xa4lkeen sen keulahahmo Ismo Alanko perusti Jukka Orman ja muun muassa Rock\'n\'Roll Bandista tutun Affe Forsmanin kanssa ensin iskelm\xc3\xa4musiikkia uudelleen sovittaneen, kaksi keikkaa soittaneen Iskelm\xc3\xa4taivas-projektin ja my\xc3\xb6hemmin Sielun Veljet -yhtyeen. My\xc3\xb6hemmin Alanko jatkoi soolouralle. Soolokitaristi Reijo Heiskanen on sittemmin soittanut muun muassa V\xc3\xa4rttin\xc3\xa4ss\xc3\xa4 ja basisti Jussi Kinnunen Freud Marx Engels & Jungissa ja Wigwamissa. Rumpali Harri Kinnusen my\xc3\xb6hempiin yhtyeisiin on kuulunut muun muassa Sleepy Sleepers. Eero Pekkonen on soittanut Hassisen koneen j\xc3\xa4lkeen muun muassa Popedassa ja tehnyt teatterimusiikkia, ja Jukka Orma on Sielun Veljiss\xc3\xa4 soittamisen lis\xc3\xa4ksi muun muassa julkaissut sooloalbumin ja toiminut studiomuusikkona sek\xc3\xa4 soitinrakentajana. Hannu Porkka soittaa ly\xc3\xb6m\xc3\xa4soittimia Joensuun kaupunginorkesterissa. Antti Seppo toimii biokemian tutkijana New Yorkissa.\n_START_SECTION_\nReunion-esiintymiset\n_START_PARAGRAPH_\nHassisen koneen alkuper\xc3\xa4inen kokoonpano Jukka Ormalla vahvistettuna teki kes\xc3\xa4ll\xc3\xa4 1983 tai 1984 muutaman juhannuskeikan. Yhtye esiintyi my\xc3\xb6s vuonna 1993. Se esiintyi vuonna 2000 alkuper\xc3\xa4isess\xc3\xa4 kokoonpanossaan Joensuussa. Keikalla vieraili my\xc3\xb6s suuren kokoonpanon muusikot Ormaa lukuun ottamatta. Tapahtuma julkaistiin DVD:n\xc3\xa4 seuraavana vuonna. Yhtyeen levyt julkaistiin uudelleen digitaalisesti remasteroituna vuonna 2004.'